Chet el fuqarolariga maxsus soliq rejimini taqdim etish boʻyicha maʼmuriy reglamentni tasdiqlash toʻgʻrisida
(resolution, 2026-05-21)

Oʻzbekiston Respublikasi Prezidentining “Chet el fuqarolari uchun maxsus soliq rejimini joriy etish chora-tadbirlari toʻgʻrisida” 2025-yil 4-oktabrdagi PF-180-son Farmoni ijrosini taʼminlash maqsadida Vazirlar Mahkamasi qaror qiladi: 1. Chet el fuqarolariga maxsus soliq rejimini taqdim etish tartibi toʻgʻrisidagi nizom 1-ilovaga muvofiq tasdiqlansin. 2. Vazirlar Mahkamasining 2020-yil 28-sentabrdagi 593-son qarori bilan tasdiqlangan Oʻzbekiston Respublikasi hududida chet el fuqarolari va fuqaroligi boʻlmagan shaxslarni vaqtincha turgan joyi boʻyicha roʻyxatga olish tartibi toʻgʻrisidagi nizomga 2-ilovaga muvofiq oʻzgartirish va qoʻshimchalar kiritilsin. 3. Belgilansinki, chet el fuqarolari tomonidan maxsus soliq rejimini olish boʻyicha arizalar Davlat xizmatlari markazlari, Elektron soliq xizmatlari portali yoki Oʻzbekiston Respublikasi Yagona interaktiv davlat xizmatlari portali orqali taqdim etiladi. 4. Ushbu qaror Oʻzbekiston Respublikasining Soliq kodeksiga chet el fuqarolariga maxsus soliq rejimini joriy etishni nazarda tutuvchi tegishli oʻzgartirishlar kiritilgandan soʻng kuchga kiradi. 5. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov, Soliq qoʻmitasi raisi F.J. Pulatov va ichki ishlar vaziri A.A. Tashpulatov zimmasiga yuklansin. 1. Mazkur Nizom Oʻzbekiston Respublikasi Prezidentining “Chet el fuqarolari uchun maxsus soliq rejimini joriy etish chora-tadbirlari toʻgʻrisida” 2025-yil 4-oktabrdagi PF-180-son Farmoniga muvofiq chet el fuqarolariga maxsus soliq rejimini taqdim etish tartibini belgilaydi. 2. Ushbu Nizomda quyidagi asosiy tushunchalardan foydalaniladi: maxsus vakolatli kripto-birja — Istiqbolli loyihalar milliy agentligi tomonidan tasdiqlangan roʻyxatga kiritilgan kripto-birja; maxsus vakolatli tijorat banki — Oʻzbekiston Respublikasi Markaziy banki tomonidan tasdiqlangan roʻyxatga kiritilgan tijorat banki; maxsus soliq rejimi — belgilangan shartlarga javob beradigan chet el fuqarolarining Oʻzbekiston Respublikasi hududidan tashqaridagi manbalardan olingan daromadlarini jismoniy shaxslardan olinadigan daromad soligʻidan ozod qilishni nazarda tutuvchi soliq rejimi; maxsus soliq rejimining soliq rezidentlari — maxsus soliq rejimi doirasida tegishli maqomi oʻziga nisbatan belgilangan soliq davri boshlanadigan yoki tugaydigan har qanday ketma-ket oʻn ikki oylik davr davomida jami oʻttiz kalendar kundan koʻproq Oʻzbekiston Respublikasida haqiqatda boʻlgan hamda mulk yoki ijara huquqi asosida Oʻzbekiston Respublikasi hududida turar joy koʻchmas mulk obyektiga ega boʻlgan chet el fuqarolari; maxsus soliq rejimi berilgani toʻgʻrisida guvohnoma — belgilangan shartlarga javob beradigan chet el fuqarolariga maxsus soliq rejimi taqdim etilganligini tasdiqlovchi hujjat; Maxsus soliq rejimini taqdim etish komissiyasi — chet el fuqarolarining maxsus soliq rejimini olish boʻyicha murojaatlariga binoan maxsus soliq rejimini taqdim etish yoki taqdim etishni rad qilish toʻgʻrisidagi qarorlar qabul qiluvchi vakolatli organlar vakillaridan iborat ishchi guruh; Maxsus soliq rejimini taqdim etish komissiyasining ishchi organi — Oʻzbekiston Respublikasi Soliq qoʻmitasi. 3. Chet el fuqarolariga maxsus soliq rejimi ushbu Nizomga 1-ilovaga muvofiq sxema asosida taqdim etiladi. 4. Chet el fuqarosi maxsus soliq rejimini taqdim etish yuzasidan Yagona interaktiv davlat xizmatlari portali (keyingi oʻrinlarda — YIDXP) yoki Elektron soliq xizmatlari portali orqali elektron shaklda yoxud Davlat xizmatlari markazlariga shaxsan tashrif buyurgan holda, Maxsus soliq rejimini taqdim etish komissiyasining ishchi organiga (keyingi oʻrinlarda — Ishchi organ) ariza taqdim etadi. 5. Arizaga quyidagi hujjatlar ilova qilinadi: chet el pasportining nusxasi; Oʻzbekiston Respublikasida boʻlish muddatini tasdiqlovchi hujjat (viza yoki boshqa hujjatlar). Chet el fuqarosi arizada koʻrsatilgan maʼlumotlar toʻgʻriligini tekshiradi hamda imzolarni identifikatsiya qilishning tegishli vositalari (ERI, daktiloskopiya, elektron imzo, mobil-ID va boshqalar) bilan tasdiqlaydi. 6. Ishchi organ ariza taqdim etgan chet el fuqarosining doimiy yashashini (rezidentlik) tasdiqlashda, uning Oʻzbekiston Respublikasi hududida boʻlgan kunlari sonini ushbu Nizomga 2-ilovaga muvofiq jadval asosida hisoblaydi. 7. Ariza va unga ilova qilingan hujjatlar Ishchi organ tomonidan elektron xizmat orqali bir ish kunida Komissiyaga taqdim etiladi. 8. Ishchi organ chet el fuqarosining arizasini koʻrib chiqish jarayonida zaruratga koʻra tegishli maʼlumotlarni olish uchun vazirlik va idoralarga soʻrov yuborishi mumkin. 9. Komissiya chet el fuqarosining arizasini uch ish kuni mobaynida koʻrib chiqadi va maxsus soliq rejimini taqdim etish yoki taqdim etishni rad qilish toʻgʻrisida xulosa rasmiylashtiradi. 10. Komissiya tomonidan chet el fuqarosining arizasini koʻrib chiqish jarayonida tegishli vazirlik va idoralardan qoʻshimcha maʼlumotlarni olish talab etilsa, arizani koʻrib chiqish muddati maʼlumot taqdim etilgunga qadar toʻxtatib turiladi. 11. Ishchi organ Komissiyaning arizani koʻrib chiqish natijasi boʻyicha rasmiylashtirilgan xulosasi yuzasidan bir ish kuni mobaynida chet el fuqarosining shaxsiy kabinetiga yoki elektron pochta manziliga ushbu Nizomga 3-ilovaga muvofiq xabarnoma yuboradi. 12. Maxsus soliq rejimini olish boʻyicha chet el fuqarolarining arizasi quyidagi asoslarga koʻra rad etilishi mumkin: ushbu Nizomning 5-bandida koʻrsatilgan hujjatlar ilova qilinmaganda; chet el fuqarosi tomonidan jinoiy faoliyatdan olingan daromadlarni legallashtirish, terrorizmni va ommaviy qirgʻin qurolini tarqatishni moliyalashtirish holatlari toʻgʻrisida maʼlumotlar mavjud boʻlganda; Oʻzbekiston Respublikasi fuqarolarining huquqlariga maxsus cheklov qoʻygan davlatlarning fuqarolari tomonidan taqdim etilganda; Oʻzbekiston Respublikasida boʻlishi nomaqbul deb topilgan chet el fuqarolari tomonidan taqdim etilganda. 13. Komissiyaning maxsus soliq rejimi taqdim etilishi maqsadga muvofiqligi toʻgʻrisida xulosasi boʻyicha xabarnomani olgan chet el fuqarosi maxsus vakolatli tijorat bankida bank hisobvaragʻi yoki maxsus vakolatli kripto-birjada kripto-hamyon ochadi hamda 50 ming AQSH dollari miqdorida maxsus yigʻimni toʻlaydi. 14. Komissiyaning maxsus soliq rejimi taqdim etilishi maqsadga muvofiqligi toʻgʻrisida xulosasi boʻyicha xabarnomani olgan chet el fuqarosining voyaga yetgan har bir yaqin qarindoshi uchun 10 ming AQSH dollari miqdorida maxsus yigʻim toʻlanganda, chet el fuqarosining yaqin qarindoshi ham maxsus soliq rejimining soliq rezidenti deb eʼtirof etiladi. 15. Maxsus soliq rejimi taqdim etilgan chet el fuqarolarining bank hisobvaragʻi yoki kripto-hamyoniga mablagʻlar maxsus vakolatli tijorat banklari yoki kripto-birjalar tomonidan jinoiy faoliyatdan olingan daromadlarni legallashtirishga, terrorizmni va ommaviy qirgʻin qurolini tarqatishni moliyalashtirishga qarshi kurashishga qaratilgan chora-tadbirlar va xavf-xatarlarni baholash natijalari asosida kirim qilinadi. 16. Chet el fuqarosi maxsus vakolatli tijorat bankida bank hisobvaragʻi yoki maxsus vakolatli kripto-birjada kripto-hamyon ochganini hamda maxsus yigʻimni toʻlanganini tasdiqlovchi hujjatlar nusxasini elektron xizmat orqali Ishchi organga taqdim etadi. 17. Ishchi organ chet el fuqarosi tomonidan taqdim etilgan hujjatlar asosida bir ish kunida ushbu Nizomga 4-ilovada keltirilgan shaklga muvofiq Maxsus soliq rejimi berilgani toʻgʻrisidagi guvohnomani chet el fuqarosining shaxsiy kabinetiga yoki elektron pochta manziliga yuboradi. 18. Maxsus soliq rejimi belgilangan talablarni bajargan chet el fuqarolari va ularning voyaga yetgan yaqin qarindoshlariga ularning arizasida koʻrsatilgan soliq davri uchun, biroq besh yildan koʻp boʻlmagan muddatga beriladi. 19. Chet el fuqarolariga taqdim etilgan maxsus soliq rejimi quyidagi holatlarda muddatidan oldin bekor qilinadi: ushbu Nizomning 12-bandi uchinchi — beshinchi xatboshilarida koʻrsatilgan holatlar boʻyicha maʼlumot kelib tushganda; sud qarori asosida maxsus soliq rejimi muddatidan oldin bekor qilinganda; chet el fuqarosi vafot etganda. 20. Chet el fuqarolariga taqdim etilgan maxsus soliq rejimi muddatidan oldin bekor qilinganda, Ishchi organ bir ish kuni mobaynida chet el fuqarosining shaxsiy kabinetiga yoki elektron pochta manziliga xabarnoma yuboradi. 21. Oʻzbekiston Respublikasi Markaziy banki — maxsus vakolatli tijorat banklari, Istiqbolli loyihalar milliy agentligi — maxsus vakolatli kripto-birjalar roʻyxatlarini tasdiqlaydi, ularni oʻz rasmiy veb-saytlarida eʼlon qiladi va ularga oʻzgartirishlar kiritilgan taqdirda, uch ish kuni ichida Ishchi organga taqdim etadi. 22. Maxsus soliq rejimini taqdim etishda vakolatli organlar oʻz faoliyatini amalga oshirishi natijasida olingan maʼlumotlarning sir saqlanishini taʼminlaydi. 23. Chet el fuqarolarining daromadlarini soliqqa tortishning maxsus soliq rejimi yuzasidan doimiy monitoring yuritish va natijalarini tahlil qilib borish Ishchi organ tomonidan amalga oshiriladi. 24. Chet el fuqarolari vakolatli organlar xodimlarining xatti-harakatlari yuzasidan qonunchilikda belgilangan tartibda shikoyat qilishlari mumkin. 25. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradi. 1. 17-band quyidagi mazmundagi sakkizinchi xatboshi bilan toʻldirilsin: “Maxsus soliq rejimi berilgani toʻgʻrisida guvohnoma — maxsus soliq rejimi qoʻllanilgan chet el fuqarolari va ularning yaqin qarindoshlari (ota-onasi, tugʻishgan va oʻgay aka-ukalari va opa-singillari, eri (xotini), farzandlari, shu jumladan, farzandlikka olinganlar, bobolari, buvilari, nevaralari, shuningdek, erining (xotinining) ota-onasi) uchun”; sakkizinchi xatboshi toʻqqizinchi xatboshi deb hisoblansin. 2. Quyidagi mazmundagi 201-band bilan toʻldirilsin: “201. Oʻzbekiston Respublikasi Soliq kodeksiga muvofiq Oʻzbekiston Respublikasining soliq rezidentlari deb eʼtirof etilgan va maxsus yigʻim toʻlagan quyidagi chet el fuqarolari va ularning yaqin qarindoshlari Oʻzbekiston Respublikasi hududida turgan joyi (ularga yoki ularning yaqin qarindoshlariga mulk yoki ijara huquqi asosida tegishli boʻlgan turar joy koʻchmas mulk obyekti) boʻyicha ariza va maxsus soliq rejimi berilgani toʻgʻrisidagi guvohnoma asosida bir ish kunida roʻyxatdan oʻtkaziladi: boshqa davlatlar hududida doimiy yashaydigan va Oʻzbekiston Respublikasi hududida vaqtincha turgan chet el fuqarolari va ularning yaqin qarindoshlari 5 yilgacha, biroq viza muddatidan ortiq boʻlmagan muddatga; Oʻzbekiston Respublikasiga vizasiz kirish rejimi belgilangan Mustaqil Davlatlar Hamdoʻstligiga aʼzo davlatlar fuqarolari va ularning yaqin qarindoshlari 5 yilgacha, ammo Oʻzbekiston Respublikasi hududidan chiqmasdan turib olti oydan ortiq boʻlmagan muddatga”.